วันที่สาม เตรียมพิจารณาร่างพระราชบัญญัติงบประมาณรายจ่ายประจำปีงบประมาณ 2563 ภาพรวมการพิจารณาตลอด 2 วันที่ผ่านมาเป็นไปด้วยความราบรื่น
วันที่สาม เตรียมพิจารณาร่างพระราชบัญญัติงบประมาณรายจ่ายประจำปีงบประมาณ 2563 ภาพรวมการพิจารณาตลอด 2 วันที่ผ่านมาเป็นไปด้วยความราบรื่นการประชุมสภาผู้แทนราษฎร ครั้งที่ 1 (สมัยวิสามัญ) เป็นพิเศษ เพื่อพิจารณาร่างพระราชบัญญัติงบประมาณรายจ่ายประจำปีงบประมาณ 2563 วงเงินงบประมาณ 3 ล้าน 2 แสนล้านบาท วันที่ 3 ซึ่งเป็นวันสุดท้าย จะเริ่มขึ้นในเวลา 09.30 น. เพื่อพิจารณาต่อเนื่องจากเมื่อวานนี้ 18 ตุลาคม 2562 หลังประธานสั่งพักการประชุมไปเมื่อเวลา 00.15 น. ที่ผ่านมา โดยตลอดช่วงเช้านี้ ส.ส.เริ่มทยอยเดินทางมาร่วมประชุมแล้ว สำหรับภาพรวมการอภิปรายในวันที่ 2 นั้น เป็นไปอย่างเรียบร้อย ซึ่งการอภิปรายตลอด 2 วันที่ผ่านมา ส.ส.ฝ่ายค้าน เน้นอภิปรายรายละเอียดงบประมาณในแต่ละกระทรวง เช่น งบประมาณกระทรวงศึกษาธิการ  กระทรวงมหาดไทย  กระทรวงกลาโหมและหน่วยงานด้านความมั่นคง รวมถึงงบประมาณในการบริหารจัดการน้ำ ซึ่งกระทรวงมหาดไทยได้รับการจัดสรรงบประมาณเพิ่มมาเป็นอันดับ 1 เช่นเดียวกับฝ่าย รัฐบาล ที่เน้นอภิปรายรายละเอียดให้ข้อเสนอแนะงบประมาณต่อรัฐบาลเป็นรายกระทรวง โดยเฉพาะกระทรวงการท่องเที่ยวและกีฬา นอกจากนี้ รัฐมนตรีหลายกระทรวง ได้ชี้แจงข้อสงสัย รายละเอียดบางประเด็นที่ ส.ส. มีการอภิปรายพาดพิงถึงอย่างต่อเนื่องสำหรับการอภิปรายตลอด 2 วันที่ผ่านมา ที่ประชุมได้ใช้เวลาการอภิปรายไปแล้ว 29 ชั่วโมง ทำให้เหลือเวลาการอภิปรายในวันนี้ 19 ตุลาคม 2562 ประมาณ 7 ชั่วโมง หรือถึงเวลาประมาณ 17.00 น. ซึ่งต้องดูว่าฝ่ายค้านอาจมีการขอต่อเวลาการอภิปรายให้สิ้นสุดประมาณ 20.00 น. และการลงมติจะต้องไม่เกิน 22.00 น. ของวันนี้ สำหรับขั้นตอนหลังการลงมติเสร็จสิ้น หากที่ประชุมเห็นชอบรับหลักการ จะมีการตั้งคณะกรรมาธิการวิสามัญขึ้นมา 1 ชุด เพื่อพิจารณาแปรญัตติ โดยมีกรอบระยะเวลาการพิจารณาไม่เกิน 105 วัน ก่อนนำเข้ามาพิจารณาในวาระ 2 และวาระ 3 ในที่ประชุมสภาผู้แทนราษฎรอีกครั้งในช่วงเดือนมกราคมปี 2563